b'\n_START_ARTICLE_\nFaraoani, Bac\xc4\x83u\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen zona central\xc4\x83 a jude\xc8\x9bului, pe terasele \xc8\x99i dealurile de pe malul drept al Siretului. Este traversat\xc4\x83 de \xc8\x99oseaua na\xc8\x9bional\xc4\x83 DN2, care leag\xc4\x83 Bac\xc4\x83ul de Foc\xc8\x99ani. L\xc3\xa2ng\xc4\x83 Faraoani, din acest drum se ramific\xc4\x83 \xc8\x99oseaua jude\xc8\x9bean\xc4\x83 DJ119H, care duce \xc3\xaen centrul satului de re\xc8\x99edin\xc8\x9b\xc4\x83, unde se termin\xc4\x83 \xc3\xaen \xc8\x99oseaua jude\xc8\x9bean\xc4\x83 DJ119, care o leag\xc4\x83 spre nord de Nicolae B\xc4\x83lcescu, S\xc4\x83rata \xc8\x99i Bac\xc4\x83u (unde se termin\xc4\x83 \xc3\xaen DN11), \xc8\x99i spre sud de Cleja, R\xc4\x83c\xc4\x83ciuni, Gura V\xc4\x83ii \xc8\x99i One\xc8\x99ti (unde se termin\xc4\x83 \xc3\xaen DN11A). Prin comun\xc4\x83 trece \xc8\x99i calea ferat\xc4\x83 Foc\xc8\x99ani\xe2\x80\x93Bac\xc4\x83u, pe care este deservit\xc4\x83 de sta\xc8\x9bia Faraoani.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Faraoani se ridic\xc4\x83 la 3.932 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 5.176\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (93,54%). Principalele minorit\xc4\x83\xc8\x9bi sunt cele de maghiari (1,73%) \xc8\x99i ceang\xc4\x83i (1,55%). Pentru 2,64% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt romano-catolici (95,83%), cu o minoritate de ortodoc\xc8\x99i (1,25%). Pentru 2,64% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nStructura lingvistic\xc4\x83\n_START_PARAGRAPH_\nLa recens\xc4\x83m\xc3\xa2ntul din 2011 au fost \xc3\xaenregistra\xc8\x9bi 3.840 de locuitori, dintre care 3.706 de limb\xc4\x83 matern\xc4\x83 rom\xc3\xa2n\xc4\x83 \xc8\x99i 102 de limba matern\xc4\x83 maghiar\xc4\x83.\n_START_SECTION_\nCercet\xc4\x83ri etnolingvistice\n_START_PARAGRAPH_\nEtnograful clujean Dr. T\xc3\xa1nczos Vilmos a efectuat cercet\xc4\x83ri lingvistice \xc3\xaen localit\xc4\x83\xc8\x9bile ceang\xc4\x83ie\xc8\x99ti din Moldova \xc3\xaen 1996 \xc8\x99i \xc3\xaen 2009. \xc3\x8en timpul cercet\xc4\x83rilor sale, T\xc3\xa1nczos a evaluat nivelul de cuno\xc8\x99tin\xc8\x9b\xc4\x83 a limbii maghiare a ceang\xc4\x83ilor moldoveni. Cercet\xc4\x83rile sale au atestat c\xc4\x83 \xc3\xaen Moldova sunt mult mai mul\xc8\x9bi vorbitori de limba maghiar\xc4\x83 dec\xc3\xa2t reiese din recens\xc4\x83mintele oficiale, cauza acestui fapt fiind c\xc4\x83 ceang\xc4\x83ii nu sunt con\xc8\x99tien\xc8\x9bi de apartene\xc8\x9ba celor trei dialecte ceang\xc4\x83ie\xc8\x99ti la limba maghiar\xc4\x83 (mul\xc8\x9bi dintre ele consider limba lor ca fiind o limb\xc4\x83 mixt\xc4\x83, de sine-st\xc4\x83t\xc4\x83toare), iar \xc3\xaen formularele recens\xc4\x83mintale nu exist\xc4\x83 ob\xc8\x9biunea de limb\xc4\x83 matern\xc4\x83 (drept) ceang\xc4\x83iasc\xc4\x83. Ca urmare majoritatea ceang\xc4\x83ilor se declar ca fiind de limba matern\xc4\x83 rom\xc3\xa2n\xc4\x83, chiar dac\xc4\x83 vorbesc un dialect ceang\xc4\x83n ca limb\xc4\x83 matern\xc4\x83. Cercet\xc4\x83rile lui T\xc3\xa1nczos din 2009 au dovedit \xc8\x99i existen\xc8\x9ba unui proces de asimila\xc8\x9bie lingvistic\xc4\x83 extrem de rapid\xc4\x83 \xc3\xaen cadrul ceang\xc4\x83ilor: pe c\xc3\xa2nd \xc3\xaen 1996 a g\xc4\x83sit peste 60.000 de vorbitori de limba maghiar\xc4\x83 \xc3\xaen Moldova, \xc3\xaen 2009 acest num\xc4\x83r a fost cu 15.000 mai mic (num\xc4\x83rul vorbitorilor limbii maghiare sc\xc4\x83z\xc3\xa2nd la doar 45.000 de persoane \xc3\xaen acela\xc8\x99i grup de localit\xc4\x83\xc8\x9bi)._NEWLINE_\xc3\x8en 1996 la Faraoani T\xc3\xa1nczos a g\xc4\x83sit 2.600 de persoane care au vorbit limba maghiar\xc4\x83 ca limb\xc4\x83 matern\xc4\x83 sau ca a doua limb\xc4\x83, ceea ce a reprezentat 75% din totalul romano-catolicilor. 872 persoane nu au vorbit de loc ungure\xc8\x99te, sau o cuno\xc8\x99teau limba doar ca limb\xc4\x83 pasiv\xc4\x83._NEWLINE_\xc3\x8en 2009 T\xc3\xa1nczos a evaluat deja \xc8\x99i nivelul de cuno\xc8\x99tin\xc8\x9b\xc4\x83 a vorbitorilor \xc8\x99i v\xc3\xa2rsta acestora. Asimila\xc8\x9bia lingvistic\xc4\x83 a ceang\xc4\x83ilor s-a demonstrat \xc8\x99i \xc3\xaen Faraoani: s-au g\xc4\x83sit doar 1531 de vorbitori a limbii maghiare, ceea ce \xc3\xaenseamn\xc4\x83 c\xc4\x83 \xc3\xaen 13 ani procentul vorbitorilor dialectului ceang\xc4\x83n-secuiesc s-a sc\xc4\x83zut de la 75% la 51% \xc3\xaen comunitatea romano-catolic\xc4\x83. Vorbitorii limbii maghiare ca limb\xc4\x83 matern\xc4\x83 erau \xc8\x99i mai pu\xc8\x9bini: doar 505 de persoane, \xc3\xaen mare majoritate b\xc4\x83tr\xc3\xa2ni. 1026 de persoane au vorbit limba maghiar\xc4\x83 ca cea de a doua limb\xc4\x83 (dup\xc4\x83 limba rom\xc3\xa2n\xc4\x83), majoritatea lor fiind \xc3\xaentre 30 \xc8\x99i 59 de ani. \xc3\x8en popula\xc8\x9bia sub 30 de ani nivelul de cuno\xc8\x99tin\xc8\x9b\xc4\x83 a limbii maghiare a fost foarte redus\xc4\x83: 572 de tineri (to\xc8\x9bi peste 10 ani) au mai \xc3\xaen\xc8\x9beles limba maghiar\xc4\x83, dar nu au mai putut vorbi aceast\xc4\x83 limb\xc4\x83 (limb\xc4\x83 pasiv\xc4\x83), iar 870 de persoane nici nu au \xc3\xaen\xc8\x9beles limba maghiar\xc4\x83, to\xc8\x9bi fiind \xc3\xaentre 0 \xc8\x99i 29 de ani.\n_START_SECTION_\nDialectul ceang\xc4\x83ilor din Faraoani\n_START_PARAGRAPH_\nDe\xc8\x99i prima atestare documentar\xc4\x83 a localit\xc4\x83\xc8\x9bii dateaz\xc4\x83 din 1474, ceang\xc4\x83ii din Faraoani vorbesc dialectul ceang\xc4\x83n-secuiesc \xc8\x99i nu vechiul dialect de sud, ceea ce arat\xc4\x83 c\xc4\x83 \xc3\xaen localitate ulterior s-au a\xc8\x99ezat probabil \xc8\x99i ceang\xc4\x83i secuie\xc8\x99ti (ceang\xc4\x83ii secuie\xc8\x99ti reprezent\xc3\xa2nd un grup maghiar care s-a stabilit probabil mai t\xc3\xa2rziu, \xc3\xaen secolul XVIII. \xc3\xaen Moldova, pe c\xc3\xa2nd ceang\xc4\x83ii de Nord \xc8\x99i cei vechi de Sud s-au stabilit \xc3\xaenc\xc4\x83 \xc3\xaen evul mediu, iar graiul lor nu este \xc3\xaenrudit\xc4\x83 cu cel al secuilor, ci se aseam\xc4\x83n\xc4\x83 mai mult cu unele subdialecte vorbite \xc3\xaen C\xc3\xa2mpia Transilvaniei).\n_START_SECTION_\nDialectul ceang\xc4\x83n secuiesc\n_START_PARAGRAPH_\nCeang\xc4\x83ii din Faraoani, ca de altfel majoritatea ceang\xc4\x83ilor de sud (cca 70% din num\xc4\x83rul total al vorbitorilor de lb. maghiar\xc4\x83) apar\xc8\x9bine la grupul secuiesc al ceang\xc4\x83ilor (sz\xc3\xa9kelyes cs\xc3\xa1ng\xc3\xb3k). \xc3\x8entre variantele dialectului ceang\xc4\x83n-secuiesc se observ\xc4\x83 asem\xc4\x83n\xc4\x83rile cu diferite dialecte secuie\xc8\x99ti \xc8\x99i o accentuare specific\xc4\x83 secuilor. \xc3\x8en rela\xc8\x9biile sociale \xc8\x99i \xc3\xaen cultura ceang\xc4\x83ilor secuie\xc8\x99ti se simte o influen\xc8\x9b\xc4\x83 puternic\xc4\x83 secuiasc\xc4\x83. Acest grup a ajuns \xc3\xaen Moldova mai t\xc3\xa2rziu dec\xc3\xa2t vorbitorii dialectului vechi, \xc8\x99i este mai pu\xc8\x9bin asimilat \xc8\x99i izolat lingvistic dec\xc3\xa2t cel\xc4\x83lalt._NEWLINE_Ceang\xc4\x83ii secuie\xc8\x99ti tr\xc4\x83iesc \xc3\xaen valea r\xc3\xa2urilor Siret (Szeret), Tazl\xc4\x83u (T\xc3\xa1zl\xc3\xb3) \xc8\x99i Trotu\xc8\x99 (Tatros, Tat\xc3\xa1ros)._NEWLINE_De\xc8\x99i sunt mai pu\xc8\x9bin asimila\xc8\x9bi lingvistic, nici ceang\xc4\x83ii secuie\xc8\x99ti nu au sentimente puternice na\xc8\x9bionale, comunit\xc4\x83\xc8\x9bile lor izolate nefiind influen\xc8\x9ba\xc8\x9bi \xc3\xaen trecut de curentele na\xc8\x9bionalismului european, iar identitatea lor este mai degrab\xc4\x83 o identitate a\xc8\x99a-zis local\xc4\x83, bazat\xc4\x83 pe apartenen\xc8\x9ba la cultul romano-catolic \xc8\x99i pe dialectul comun. \xc3\x8en ciuda faptului c\xc4\x83 \xc3\xaen marea majoritate nu se declar maghiari, din comunit\xc4\x83\xc8\x9bile ceang\xc4\x83n-secuie\xc8\x99ti provin cele mai multe cereri pentru introducerea limbii maghiare (ca subiect facultativ) \xc3\xaen educa\xc8\x9bie \xc8\x99i pentru slujb\xc4\x83 maghiar\xc4\x83 \xc3\xaen biserici.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa Bistri\xc8\x9ba de Jos a jude\xc8\x9bului Bac\xc4\x83u \xc8\x99i avea \xc3\xaen compunere doar satul de re\xc8\x99edin\xc8\x9b\xc4\x83, cu 1508 locuitori ce tr\xc4\x83iau \xc3\xaen 368 de case. \xc3\x8en comun\xc4\x83 existau cinci mori de ap\xc4\x83 \xc8\x99i o biseric\xc4\x83 catolic\xc4\x83, iar principalii proprietari de p\xc4\x83m\xc3\xa2nt erau Alexandrina Casso \xc8\x99i Andrie\xc8\x99 Fodor. La acea vreme, pe teritoriul actual al comunei mai func\xc8\x9biona \xc3\xaen aceea\xc8\x99i plas\xc4\x83 \xc8\x99i comuna Valea Mare, format\xc4\x83 din satele Valea Mare, Valea de Jos, Valea de Sus \xc8\x99i Costi\xc8\x9ba, av\xc3\xa2nd 1563 de locuitori. \xc3\x8en comun\xc4\x83 existau dou\xc4\x83 biserici catolice \xc8\x99i o \xc8\x99coal\xc4\x83. Anuarul Socec din 1925 consemneaz\xc4\x83 desfiin\xc8\x9barea comunei Valea Mare, comasat\xc4\x83 cu comuna Faraoani care f\xc4\x83cea parte din plasa R\xc4\x83c\xc4\x83ciuni a aceluia\xc8\x99i jude\xc8\x9b \xc8\x99i avea 3115 locuitori \xc3\xaen satele Costi\xc8\x9ba, Faraoani, Valea Drag\xc4\x83, Valea Mare \xc8\x99i Valea de Sus._NEWLINE_\xc3\x8en 1950, comuna a fost transferat\xc4\x83 raionului Bac\xc4\x83u din regiunea Bac\xc4\x83u, \xc3\xaen timp satele fostei comune Valea Mare fiind comasate cu satul ei de re\xc8\x99edin\xc8\x9b\xc4\x83. \xc3\x8en 1968, comuna Faraoani a revenit la jude\xc8\x9bul Bac\xc4\x83u, re\xc3\xaenfiin\xc8\x9bat, iar satul Valea Mare a fost desfiin\xc8\x9bat \xc8\x99i comasat cu satul Faraoani.\n_START_SECTION_\nMonumente istorice\n_START_PARAGRAPH_\nTrei obiective din comuna Faraoani sunt incluse \xc3\xaen lista monumentelor istorice din jude\xc8\x9bul Bac\xc4\x83u ca monumente de interes local. Dou\xc4\x83 dintre ele sunt clasificate ca situri arheologice: situl de \xe2\x80\x9ela Sili\xc8\x99te\xe2\x80\x9d, ce cuprinde urmele unor a\xc8\x99ez\xc4\x83ri din secolele al VIII-lea\xe2\x80\x93al IX-lea, respectiv al XIV-lea\xe2\x80\x93al XV-lea; \xc8\x99i situl de la sud-est de satul Faraoani, unde s-au g\xc4\x83sit urmele unei a\xc8\x99ez\xc4\x83ri \xc8\x99i o necropol\xc4\x83 din secolele al III-lea\xe2\x80\x93al IV-lea (cultura carpic\xc4\x83). Al treilea obiectiv, clasificat ca monument de arhitectur\xc4\x83, este \xc8\x99coala din fostul sat Valea Mare (actualmente parte a satului Faraoani), dat\xc3\xa2nd din 1907.'